CELEX: C2007/082/91
Language: da
Date: 2007-04-14 00:00:00
Title: Sag T-33/07: Sag anlagt den 12. februar 2007 — Den Hellenske Republik mod Kommissionen for De Europæiske Fællesskaber

14.4.2007   
            
            
               DA
            
            
               Den Europæiske Unions Tidende
            
            
               C 82/42
            
         Sag anlagt den 12. februar 2007 — Den Hellenske Republik mod Kommissionen for De Europæiske Fællesskaber
   (Sag T-33/07)
   (2007/C 82/91)
   Processprog: græsk
   Parter
   
      Sagsøger: Den Hellenske Republik (ved I. Chalkias, G. Kanellopoulos)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Den anfægtede kommissionsbeslutning annulleres, subsidiært ændres beslutningen af de grunde, som er anført efterfølgende.
            
         
               —
            
            
               Kommissionen tilpligtes at afholde sagens omkostninger.
            
         Søgsmålsgrunde og væsentligste argumenter
   Den Hellenske Republik har fremført følgende annullationsgrunde i det søgsmål, den har anlagt til prøvelse af Kommissionens beslutning af 14. december 2006 K(2000) 5993 endelig udg., om udelukkelse fra EF-finansiering af visse udgifter, som medlemsstaterne — herunder Den Hellenske Republik — har afholdt for Den Europæiske Udviklings- og Garantifond for Landbruget (EUGFL), Garantisektionen (EFT L 355, s. 96).
   Med sit første annullationsanbringende, som vedrører alle korrektioner, har Den Hellenske Republik anført, at sagsøgte har tilsidesat væsentlige formkrav i artikel 8, stk. 1, tredje punktum, litra a), i Kommissionens forordning nr. 1663/95 af 7. juli 1995, idet Kommissionen (1) ikke har indledt en bilateral drøftelse med de græske myndigheder med henblik på en vurdering af grovheden af de tilsidesættelser, som foreholdes den, og det tab, Den Europæiske Union er forvoldt, og subsidiært, at Kommissionen savner kompetence til at fastsætte korrektioner ratione temporis.
   Den Hellenske Republik har navnlig anført, at sagsøgte ved inden for olivenoliesektoren at have fordoblet korrektionen fra 5 % til 10 % uden nogen angivelse af en forværring, men derimod en forbedring af kontrolsystemet, har overskredet det skøn, der tilkommer den. Desuden har Den Hellenske Republik anført, at sagsøgte har anlagt en fejlfortolkning af fællesskabsbestemmelserne og en fejlagtig vurdering af de faktiske omstændigheder, og har tilsidesat proportionalitetsprincippet.
   Den Hellenske Republik har for så vidt angår bomuldssektoren som annullationsanbringende fremført, at Kommissionen har anlagt en fejlagtig vurdering af de faktiske omstændigheder, en fejlagtig begrundelse og ikke har fremført noget retligt grundlag for pålæggelsen af korrektionen, samt har foretaget en fejlagtig fortolkning og anvendelse af artikel 12, nr. 1, i forordning (EØF) nr. 1201/89 (2), og har tilsidesat retssikkerhedsprincippet på grund af den over ti år varende procedure vedrørende fastsættelse af udgifterne.
   Den Hellenske Republik har vedrørende druesektoren anført, at sagsøgte har anlagt en fejlfortolkning af retningslinjerne for korrektioner, idet sagsøgte har fastsat et beløb på 10 % for utilstrækkelig kontrol, og ikke har anført en tilstrækkelig begrundelse for så vidt angår den for korender foretagne korrektion.
   For så vidt angår frugt og grøntsager har Den Hellenske Republik anført, at sagsøgte fejlagtigt har påstået, at der ikke blev foretaget nogen administrativ kontrol, hvilket er i strid med proportionalitetsprincippet, samt at Kommissionen ikke har begrundet dette tilstrækkeligt; subsidiært har Den Hellenske Republik anført, at Kommissionen har begået en fejl ved fortolkningen og anvendelsen ratione temporis af bilag 16 i dokumentet 17933/2000 for så vidt de omstridte kontroller angives som grundlæggende.
   Endelig har Den Hellenske Republik for så vidt angår forsinkede betalinger anført, at Kommissionen har foretaget en fejlagtig vurdering af de faktiske omstændigheder, idet den fastsatte en dobbelt korrektion i regnskabsposten B01-1210-160, samt har foretaget en fejlagtig fortolkning og vurdering af artikel 4, nr. 2, i forordning (EF) nr. 296/90 (3), for så vidt angår beregningsgrundlaget for forbeholdet på 4 % og en fejlagtig vurdering og utilstrækkelig begrundelse for så vidt angår de foreliggende ekstraordinære omstændigheder og de særlige forvaltningsbetingelser.
   
      (1)  Kommissionens forordning (EF) nr. 1663/95 af 7.7.1995 om gennemførelsesbestemmelser til Rådets forordning (EØF) nr. 729/70, for så vidt angår proceduren for regnskabsafslutning for EUGFL, Garantisektionen (EFT L 158, s. 6).
   
      (2)  Kommissionens forordning (EØF) nr. 1201/89 af 3.5.1989 om gennemførelsesbestemmelser for støtteordningen for bomuld (EFT L 123, s. 18).
   
      (3)  Kommissionens forordning (EF) nr. 296/96 af 16.2.1996 om de oplysninger, som medlemsstaterne skal fremsende, og om månedlig bogføring af de udgifter, der finansieres gennem Den Europæiske Udviklings- og Garantifond for Landbruget, Garantisektionen (EUGFL), og om ophævelse af forordning (EØF) nr. 2776/88 (EFT L 39 af 17.2.1996 s. 5).